UPRS sklep I U 178/2017
Datum: 2017-03-10T01:00:00.000+01:00
ecli: ECLI:SI:UPRS:2017:I.U.178.2017
sodisce: Upravno sodišče
oddelek: Upravni oddelek
podrocje: UPRAVNI SPOR
institut: upravni spor - predhodni preizkus tožbe - rok za vložitev tožbe - prepozna tožba - zavrženje tožbe

## Jedro

Iz vročilnice, ki je v upravnih spisih, je razvidno, da je bila dne 30. 12. 2016 opravljena osebna vročitev izpodbijane odločbe tožeči stranki. Predpisani zakonski rok za vložitev tožbe v upravnem sporu je 30 dni od vročitve odločbe, kar pomeni, da je bil zadnji dan roka v nedeljo 29. 1. 2017, vendar, ker je nedelja dela prost dan, se je rok za vložitev tožbe v obravnavanem primeru iztekel v ponedeljek 30. 1. 2017 ob 24.00 uri (4. odstavek 111. člena ZPP). Iz tožbe oziroma podatkov v listinah sodnega spisa je razvidno, da je bila tožba poslana priporočeno po pošti 31. 1. 2017 ob 18.37 uri, kar pa je po izteku 30-dnevnega roka za tožbo. Zato je moralo sodišče tožbo s sklepom kot prepozno zavreči.

## Izrek

Tožba se zavrže.

## Obrazložitev

1. Tožeča stranka je po pooblaščencu priporočeno po pošti dne 31. 1. 2017 vložila tožbo zoper odločbo, s katero je Ministrstvo za izobraževanje, znanost in šport zavrnilo njen predlog za izjemno napredovanje v naziv svetnica. V tožbi navaja, da je tožena stranka nepravilno uporabila Pravilnik o napredovanju zaposlenih v vzgoji in izobraževanju v nazive ter predlaga, da sodišče tožbi ugodi, izpodbijano odločbo odpravi in naloži toženi stranki, da njeni vlogi za napredovanje v višji naziv v celoti ugodi in izda odločbo o napredovanju, podredno pa, da sodišče izpodbijano odločbo odpravi in zadevo vrne v ponovno odločanje toženi stranki.

2. Sodišče je tožbo poslalo toženi stranki v odgovor.

K I. točki izreka

3. Po prejemu upravnih spisov sodišče ugotavlja, da je tožba vložena prepozno.

4. Skladno z določbo 28. člena Zakona o upravnem sporu (v nadaljevanju ZUS-1) je treba tožbo vložiti v 30 dneh od vročitve upravnega akta, s katerim je bil končan postopek. Rok za tožbo je prekluziven in ga ni mogoče podaljšati. To pomeni, da tožbe po poteku roka ni več mogoče vložiti in da zamuda roka narekuje zavrženje tožbe (2. točka 1. odstavka 36. člena ZUS-1). Sodišče je zavezano opraviti predhodni preizkus tožbe in s tem tudi preizkus njene pravočasnosti po uradni dolžnosti in paziti nanjo ves čas postopka (2. odstavek 36. člena ZUS-1).

5. Iz vročilnice, ki je v upravnih spisih, je razvidno, da je bila dne 30. 12. 2016 opravljena osebna vročitev izpodbijane odločbe tožeči stranki. Predpisani zakonski rok za vložitev tožbe v upravnem sporu je 30 dni od vročitve odločbe (1. odstavek 28. člena ZUS-1), kar pomeni, da je bil zadnji dan roka v nedeljo 29. 1. 2017, vendar, ker je nedelja dela prost dan, se je rok za vložitev tožbe v obravnavanem primeru iztekel v ponedeljek 30. 1. 2017 ob 24.00 uri (4. odstavek 111. člena Zakona o pravdnem postopku (v nadaljevanju ZPP), ki se v postopku upravnega spora uporablja na podlagi 1. odstavka 22. člena ZUS-1). Iz tožbe oziroma podatkov v listinah sodnega spisa je razvidno, da je bila tožba poslana priporočeno po pošti 31. 1. 2017 ob 18.37 uri, kar pa je po izteku 30-dnevnega roka za tožbo. Zato je moralo sodišče ravnati skladno s citiranimi zakonskimi določbami in na podlagi 2. točke 1. odstavka 36. člena ZUS-1 tožbo s sklepom kot prepozno zavreči (3. odstavek 36 . člena v zvezi s 5. odstavkom 59. člena ZUS-1).

6. Ker je sodišče tožbo zavrglo iz procesnih razlogov, se do vsebinskih navedb v tožbi ni opredeljevalo.